b'\n_START_ARTICLE_\nJegorjevskin piiri\n_START_PARAGRAPH_\nJegorjevskin piiri (ven. \xd0\x95\xd0\xb3\xd0\xbe\xcc\x81\xd1\x80\xd1\x8c\xd0\xb5\xd0\xb2\xd1\x81\xd0\xba\xd0\xb8\xd0\xb9 \xd1\x80\xd0\xb0\xd0\xb9\xd0\xbe\xcc\x81\xd0\xbd, Jegorjevski raion) on kunnallinen itsehallintoalue Moskovan alueella Ven\xc3\xa4j\xc3\xa4ll\xc3\xa4. Vuonna 1929 perustetun piirin pinta-ala on 1\xc2\xa0729 neli\xc3\xb6kilometri\xc3\xa4 ja asukkaita on 96\xc2\xa0200 henke\xc3\xa4 (vuonna 2007)._NEWLINE_Jegorjevskin piiri sijaitsee Moskovan alueen it\xc3\xa4osassa Me\xc5\xa1t\xc5\xa1oran alangon l\xc3\xa4nsireunalla. Se rajoittuu Kolomnan, Luhovitsyn, Orehovo-Zujevon, \xc5\xa0aturan ja Voskresenskin piireihin. Pinta-alasta yli puolet on mets\xc3\xa4\xc3\xa4._NEWLINE_Hallinnollinen keskus on Jegorjevskin kaupunki. Sen lis\xc3\xa4ksi piiriin kuuluu Rjazanovskin kaupunkimainen taajama ja kolme maalaiskuntaa: Jurtsovo, Ramenki ja Savvino._NEWLINE_Jegorjevskista on maantie- ja rautatieyhteys Moskovaan. Neuvostoaikana kaupunki oli huomattava kevyen ja konepajateollisuuden keskus. 2000-luvulla Jegorjevskiin on onnistuttu houkuttelemaan useita ylikansallisia yrityksi\xc3\xa4. Siell\xc3\xa4 on vanhastaan my\xc3\xb6s elintarviketeollisuutta. Seudun maatalous on erikoistunut viljan, perunan ja vihannesten kasvatukseen sek\xc3\xa4 maidon ja lihan tuotantoon._NEWLINE_N\xc3\xa4ht\xc3\xa4vyyksi\xc3\xa4 ovat Jegorjevskin hyvin s\xc3\xa4ilynyt historiallinen keskusta sek\xc3\xa4 l\xc3\xa4hikylien kirkkojen ja luostarien j\xc3\xa4\xc3\xa4nteet.'